International Handgun Metallic Silhouette Association

International Handgun Metallic Silhouette Association (IHMSA) er et amerikansk forbund for metallsilhuettskyting grunnlagt i 1976 som et alternativ til NRA Sports sin metallsilhuett-seksjon grunnlagt i 1973.
IHMSA og NRA er i dag to konkurrerende organisasjoner i USA. IHMSA dekker bare metallsilhuettskyting med pistol, mens NRA dekker metallsilhuettskyting med både pistol og rifle. Regelverkene til IHMSA og NRA er stort sett overlappende, og det er som regel mulig å delta med samme utstyr på pistolstevner i begge forbundene.IHMSA arrangerer sitt eget verdensmesterskap. NRA er på sin side internasjonalt tilknyttet International Metallic Silhouette Shooting Union (IMSSU) via United States Metallic Silhouette Association, og sender utøvere til IMSSU-verdensmesterskapene hvor det deltar utøvere fra andre land.


== Historie ==
Silhuettskyting på dyr oppstod i Mexico rundt 1914, og i 1948 ble den første offisielle konkurransen i metallsilhuett arrangert i Mexico by. Tidlig på 1960-tallet fikk metallsilhuettstevnene i Nord-Mexico besøk av mange amerikanere som reiste for å delta, og skyteformen ble introdusert i USA i 1967. I 1973 ble National Rifle Association of America (NRA) involvert i sporten. I 1975 utformet Elgin Gates et regelverk for metallsilhuett med pistol basert på reglene for metallsilhuett med rifle. I 1976 ble International Handgun Metallic Silhouette Association (IHMSA) grunnlagt for å utøve metallsilhuettskyting med pistol. NRA begynte også med metallsilhuettskyting med pistol med utgangspunkt i IHMSA sine regler.Elgin Gates var ikke den første IHMSA-presidenten, men styrte så IHMSA i en årrekke hvor han holdt fast på et konservativt regelverk med få klasser og få tillatte modifikasjoner på våpnene. I tillegg til å drive IHMSA solgte Gates også rimelige våpen tilpasset IHMSA-konkurranser gjennom butikken hans kalt The Silhouette, en kombinasjon som viste seg å være suksessfull. Da Gates brått døde i 1988 ble det en omfattende jobb å ta over driften av IHMSA, og butikken The Silhouette ble lagt ned. De nye lederne av IHMSA innførte en del endringer i konkurransereglene rundt klasser og kategorier, og det ble blant annet åpnet opp for klasser med kikkertsikte. Fra rundt 1987 var det hyppige regelendringer i forskjellige land og forbund, hvilket var en av grunnene til de senere dannelsene av AETSM og IMSSU.
I 1989 ble Det europeiske forbundet for metallsilhuettskyting (fransk Association Européenne de Tir sur Silhouettes Métalliques, AETSM) dannet for å styre regelverket for metallsilhuettskyting i Europa. I 1992 ble International Metallic Silhouette Shooting Union (ISSMU) stiftet, og AETSM gikk inn som en del under IMSSU. NRA gikk inn som amerikansk medlem. IHMSA valgte å stå utenfor, men ønsket NRA lykke til. De første IMSSU-konkurransereglene var stort sett basert i datidens NRA-konkurranseregler. Norges Metallsilhuettforbund hadde inntil 1992 fulgte IHMSA-konkurransereglene, men gikk da over til IMSSU-konkurransereglene.


== Regioner ==
IHMSA er delt inn i 8 amerikanske regioner og en internasjonal region. De amerikanske regionene utgjør de 50 delstatene i USA samt 2 provinser i Canada.

Region 1: Connecticut, Maine, Massachusetts, New Hampshire, New Jersey, New York, Rhode Island, Vermont
Region 2: Alabama, Florida, Georgia, Kentucky, Louisiana, Maryland, Mississippi, Nord-Carolina, South Carolina, Tennessee, Virginia, Vest-Virginia
Region 3: Indiana, Michigan, Ohio, Pennsylvania, Ontario (Canada)
Region 4: Arkansas, Kansas, Missouri, New Mexico, Oklahoma, Texas
Region 5: Iowa, Illinois, Minnesota, Wisconsin
Region 6: Arizona, Hawaii, Idaho, Nevada, Utah
Region 7: Alaska, Montana, Oregon, Washington, California, Alberta (Canada)
Region 8: Colorado, Nord-Dakota, Nebraska, Sør-Dakota, Wyoming
Internasjonalt: Australia, Brasil, New Zealand, Paraguay og Sveits.


=== Internasjonal avdeling ===
Den internasjonale delen av IHMSA består per 2020 av fem land.

I Australia representeres IHMSA av Sporting Shooters' Association of Australia (SSAA) siden 2016. Pistol Australia er et annet australsk forbund som på sin side representerer IMSSU.
I Brasil representeres både IHMSA og IMSSU av Den brasilianske konføderasjonen for praktisk skyting (Confederacao Brasileira de Tiro Pratico, CBTP). CBTP ble medlem av IHMSA tidlig på 1990-tallet, og ble senere også medlem av IMSSU.
I New Zealand representeres både IHMSA og IMSSU av Pistol New Zealand.
I Paraguay representeres IHMSA ved Club IHMSA Paraguay. Det er per 2020 ikke noe organ som representerer IMSSU i Paraguay.
I Sveits skytes det hovedsakelig IMSSU, men IHMSA representeres også personlig av Bernhard Paolini, presidenten i Det sveitsiske metallsilhuettforbundet (tysk Verein Schweizer Metallsilhouetten-Schützen).


== Se også ==
International Metallic Silhouette Shooting Union (IMSSU)


== Referanser ==